Mikä on esteettömyyskartoitus? Esimerkkinä Kisakallion urheiluopisto
Jukka Parviainen, apuvälineneuvoja, Suomen Vammaisurheilu ja -liikunta VAU ry, jukka.parviainen@vammaisurheilu.fi
Liiku terveemmäksi esteettä -seminaari Espoo 20.5.2015

Esteettömyyskartoitus on työkalu nykytilanteen selvittämiseksi kartoitettavassa kohteessa. 
Esteettömyyskartoituksien lisäksi on olemassa erilaisia katselmuksia, käyttäjien kävelykierroksia ja asiantuntijalausuntoja. Katselmukset ja kävelykierrokset ovat henkilökohtainen mielipide, jossa arvion objektiivisuutta saattaa heikentää arvioijan oma toimintakyky. Esteettömyyskartoituksen tekevät koulutetut kartoittajat. 
ESKEH on objektiivinen kartoitusmenetelmä. ESKEH:n käyttö edellyttää koulutusta ja hyvää perehtyneisyyttä. Koulutettu kartoittaja arvioi ja mittaa tilojen esteettömyyden huomioiden eri näkökulmat, kuten liikkumisen, näkemisen, kuulemisen ja ymmärtämisen esteettömyyden. Työkaluina käytetään rullamittaa, vesivaakaa, lux-mittaria yms. Kartoituksen löydökset raportoidaan tilaajalle kuvallisen raportin avulla. 
Koulutettuja kartoittajia voi tiedustella esimerkiksi Invalidiliiton esteettömyyskeskus ESKE:stä, Kynnys ry:stä ja VAU:sta. VAU:n kouluttamat esteettömyyskartoittajat ovat erikoistuneet liikuntapaikkoihin. 
Rakennetun ympäristön esteettömyyskartoittajien koulutus on kehitetty osana Invalidiliiton ESKEH-projektia (Rakennetun ympäristön arviointimenetelmän ja kartoituslomakkeen kehittäminen). Kartoittajia kouluttavat esimerkiksi ESKE-keskus, SAMK, TAMK ja TuAMK. 
Kartoitus antaa tietoa kohteen esteettömyydestä, mutta ei vielä kehitä sitä eteenpäin. Tietoa täytyy myös hyödyntää kohteessa. Pienet muutokset tehdään yleensä heti, mutta isommat muutokset remonttien yhteydessä. Esteettömyyden kehittämiseen tarvitaan myös toimintatapojen muutos, investointeja ja hyvää suunnittelua.

Esimerkkinä Kisakallion Urheiluopisto, Lohja

Kisakallion Urheiluopiston esteettömyyskartoitus toteutettiin vuonna 2013 osana Suomen Vammaisurheilu ja -liikunta VAU ry:n liikunnan koulutuskeskusten esteettömyyskartoitushanketta. Kartoituksessa sovellettiin ESKEH-esteettömyyskartoitusmenetelmää ja VAU:ssa laadittuja liikuntatilojen esteettömyyskriteerejä. Kartoitus suoritettiin päiväsaikaan, eikä valaistusta pimeän aikaan tarkasteltu.
Kisakallion Urheiluopisto on Lohjalla toimiva valtakunnallinen liikunnan koulutuskeskus, jonka omistaa vuonna 1954 perustettu Kisakalliosäätiö. Kartoituksessa tarkasteltiin päärakennus opetus- ja liikuntatiloineen, Jäähalli, Tennishalli, Rantamakasiini ja Rantasauna. Majoitustilat ja ulkoliikuntapaikat rajattiin tarkastelun ulkopuolelle. 

Päärakennuksen toimivuuden suurimpia haasteita ovat induktiosilmukoiden ja esteettömien wc-tilojen puuttuminen liikuntatilojen läheisyydestä. Aulatilojen ja liikuntahallin pukutilojen esteettömät wc-tilat palvelevat useita eri toimintoja joten etäisyys rakennuksen kauimmaisista tiloista muodostuu pitkäksi. Jäähallin kerrosten välillä ei ole rakennuksen sisäistä esteetöntä kulkuyhteyttä. Jäähallin osalta toimivuutta heikentää myös pelaaja-aitioiden huono saavutettavuus. Tennishallin katsomoon ei ole esteetöntä kulkuyhteyttä, koska nostinta ei ole toteutettu. Rantasaunan suurimmat haasteet ovat esteettömän kulkureitin puuttuminen sekä sisätiloissa paikoin ahdas mitoitus.

Lähteet
http://www.esteeton.fi/ 
Kilpelä, N. (toim.) & Suomen Vammaisurheilu ja -liikunta VAU ry 2013. Esteettömät sisäliikuntatilat. Opetus- ja kulttuuriministeriö Liikuntapaikkajulkaisu 106. Rakennustieto Oy, Helsinki.
Ruskovaara, A. & Invalidiliitto ry 2009 (toim). Rakennetun ympäristön esteettömyyskartoitus. Opas kartoituksen tilaajalle ja toteuttajalle. Invalidiliiton julkaisuja O.38. Helsinki.